Helsingin hovioikeus päätti asiasta tänään keskiviikkona.

Helsingin hovioikeus päästää 38-vuotiaan miehen ehdonalaiseen vapauteen ensi vuoden lopussa.

Mies syyllistyi tekijäkumppanin kanssa vanginvartijan murhaan Pelson vankilassa Vaalassa vuoden 2004 helmikuussa. Miehet saivat teosta elinkautisen vankeusrangaistuksen.

Kaksikon käyttämä väkivalta oli erityisen julmaa ja raakaa. Uhria lyötiin muun muassa kirveellä ja vasaralla. Tämän lisäksi kaksikko yritti murhata vankien kirvesopettajan.

Veritekojen jälkeen kaksikko pakeni paikalta varastetulla autolla, mutta he jäivät nopeasti kiinni. 38-vuotiaan miehen syyksi luettiin murhan ja murhan yrityksen lisäksi virkamiehen väkivaltainen vastustaminen, törkeä ryöstö, vangin karkaaminen, rattijuopumus, törkeä liikenneturvallisuuden vaarantaminen ja kulkuneuvon kuljettaminen oikeudetta.

Helsingin hovioikeuden mielestä miehen vapauttamisen puolesta puhuivat muun muassa hänen ”lämpimät ja vakiintuneet perhesuhteensa, vahva tukiverkostonsa ja eräät hänen vankilassa oloaikaansa liittyvät seikat”.

– Vankilassa hakija oli opiskellut muun muassa lukio-opintoja ja osallistunut aktiivisesti erilaisiin kursseihin ja toimintoihin, mikä hovioikeuden arvion mukaan edistää hänen mahdollisuuksiaan suoriutua siviilielämän vaatimuksista. Hakija oli myös pyrkinyt osallistumaan rikosasian sovitteluun, Helsingin hovioikeus kirjoittaa.

Hovioikeuden mielestä miehen vapauttamista vastaan puhuivat itse rikokseen johtanut teko, vankila-aikaiset päihteisiin liittyvät rikkeet sekä hänen jäsenyytensä järjestäytyneessä rikollisryhmässä.

– Näille seikoille ei kuitenkaan annettu ratkaisevaa merkitystä vapauttamisharkinnassa muun ohella siksi, että hakija oli liittynyt mainittuun ryhmään vasta vankilassa oloaikanaan, eikä hän ollut tehnyt rikoksia ryhmän lukuun. Lisäksi hakija oli antanut runsaasti puhtaita päihdetestinäytteitä, hovioikeus kirjoittaa.

Kaikkia vapauttamisharkintaan vaikuttavia seikkoja punnittuaan hovioikeus päätyi siihen, ettei miehen vapauttamiselle ole esteitä.

– Hovioikeus määräsi vapauttamispäiväksi 31.12.2019, jolloin vankilassa oloaikaa tulee kertyneeksi noin 15 vuotta 10 kuukautta, hovioikeus kirjoittaa.

Miehen tekijäkumppanin, 48-vuotiaan miehen ehdonalaista vapautta koskeva valitus hylättiin Helsingin hovioikeudessa viime vuoden marraskuussa. Hän pysyy yhä vankilassa.